Broj: 711-I-2462-M-459/22-02-24

Zagreb, 09. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Davorina Ivanjeka i Aleksandre Jozić- Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Tonija Štimca, općinskog načelnika Općine Lokve,** za davanjem mišljenja Povjerenstva, na 196. sjednici, održanoj 09. prosinca 2022.g., daje sljedeće

**MIŠLJENJE**

1. **Sukladno odredbama ZSSI-a nema zapreke da nekretnina u vlasništvu obveznika Tonija Štimca, načelnika Općine Lokve, donošenjem prostornog plana bude prenamijenjena u građevinsko zemljište prilikom izrade prostornog plana Općine Lokve.**
2. **Ukazuje se obvezniku da je sukladno čl. 9. ZSSI-a, u svrhu očuvanja vlastitog integriteta i jačanja transparentnosti u obnašanju javnih dužnosti, u situaciji iz točke I. izreke dužan** **članovima Općinskog vijeća Općine Lokve deklarirati okolnost da** **je navedena nekretnina njegovo vlasništvo, kao i o tome obavijestiti javnost putem službene internetske stranice Općine Lokve.**
3. **Povjerenstvo ukazuje obvezniku da je, u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da dužnost načelnika koristi za vlastiti probitak, dužan izuzeti se od svakog, pa i posrednog oblika sudjelovanja u postupku izrade prostornog plana, te za to ovlastiti drugu osobu.**

Obrazloženje

 Zahtjev za mišljenjem Povjerenstva podnio je Toni Štimac, općinski načelnik Općine Lokve. U Povjerenstvu zahtjev je zaprimljen 01. prosinca 2022. godine pod poslovnim brojem 711-U-9048-M-459/22-01-1, povodom kojeg se vodi predmet broj M-459/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog zakona te je stoga obveznik Toni Štimac, općinski načelnik Općine Lokve, obvezan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a, propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a ili drugog zabranjenog ili propisanog ponašanja predviđenog tim zakonom zatražiti mišljenje Povjerenstva, koje je potom dužno na zahtjev obveznika dati obrazloženo mišljenje najkasnije u roku od 15 dana od dana primitka zahtjeva obveznika.

U zahtjevu za mišljenjem obveznik navodi da je vlasnik čestice zemlje koja bi prilikom izrade prostornog plana Općine Lokve ušla u građevinsko područje te postavlja upit kako bi on kao obveznik trebao postupiti.

 Člankom 2. stavkom 2. ZSSI-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti ( potencijalni sukob interesa) ili kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da obveznici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kojim su propisana zabranjena djelovanja obveznika propisana je i zabrana zlouporabe posebnih prava dužnosnika koja proizlaze ili su potrebna za obavljanje dužnosti, dok je podstavkom i) propisana zabrana obveznicima da na koji drugi način koristiti položaj obveznika utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Sukladno članku 9. ZSSI-a propisano je da je, ako se pojave okolnosti koje se mogu definirati kao potencijalni sukob interesa, obveznik dužan deklarirati ga na odgovarajući način i razriješiti tako da zaštiti javni interes, kao i izuzeti se od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Naime, kada bi se obveznik u okviru izvršavanja svojih ovlasti našao odlučivati o tome hoće li nekretnina u njegovom vlasništvu biti prenamijenjena u građevinsko područje prilikom izrade prostornog plana Općine Lokve, pojavile bi se okolnosti koje se mogu definirati kao potencijalni sukob interesa u kojem bi njegov privatni interes mogao utjecati na nepristranost u obavljanju javne dužnosti.

Obveznik je uvijek pozvan ponajprije zaštititi javni interes te poduzeti sve što je potrebno da u obnašanju dužnosti odijeli privatni interes od javnog. Stoga je obveznik u cilju očuvanja vlastitog integriteta i jačanja transparentnosti u obnašanju javnih dužnosti dužan članovima Općinskog vijeća Općine Lokve deklarirati okolnost da je navedena nekretnina njegovo vlasništvo, kao i o tome obavijestiti javnost putem službene internetske stranice Općine Lokve.

Nadalje, upućuje se obveznika da u cilju očuvanja vlastitog integriteta i jačanja transparentnosti u obnašanju javnih dužnosti dužan izuzeti se od svakog, pa i posrednog oblika sudjelovanja u postupku izrade prostornog plana te za to ovlastiti drugu osobu.

Sukladno izmjenama Zakona o lokalnoj i područnoj (regionalnoj) samoupravi ( „Narodne novine“, broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/1.5, 123/17., 98/19. i 144/20.) u većem broju jedinica lokalne samouprave općinski načelnici više nemaju zamjenike na koje bi u pojedinim konkretnim situacijama mogli prenijeli ovlasti za postupanje.

Povodom traženja Povjerenstva, Ministarstvo pravosuđa i uprave je dopisom KLASA: 023-01/21-01/379, URBROJ: 514-07-02-02/02-21-02 od 14. rujna 2021. dostavilo svoje tumačenje u kojem se navodi da je u jedinicama lokalne samouprave u kojima gradonačelnici i općinski načelnici nemaju zamjenika koji je s njima izabran i na kojeg bi se mogle prenijeti pojedine ovlasti, u cilju izbjegavanja sukoba interesa predmetnu situaciju moguće premostiti na način da gradonačelnik i općinski načelnik prenesu pojedinu ovlast u konkretnom slučaju na pročelnika ili drugog službenika jedinice, uz suglasnost osobe na koju se ovlast prenosi.

Slijedom svega navedenog, Povjerenstvo je dalo mišljenje kao u izreci ovog akta.

 PREDSJEDNICA POVJERENSTVA

 Nataša Novaković , dipl.iur.

Dostaviti:

1. Obveznik Toni Štimac, elektroničkom dostavom
2. Objava na internetskoj stranici Povjerenstva
3. Pismohrana